钦定古今图书集成/理学汇编/经籍典/第111卷 > 魏
## 钦定古今图书集成/理学汇编/经籍典/第111卷 > 魏

### 少帝正始五年五月帝讲尚书通使太常释奠祀孔子

按：《三国志少帝本纪》：正始五年“五月癸巳，讲《尚书经》，
通使太常以太牢祀孔子于辟雍，以颜渊配，赐太傅、
大将军及侍讲者各有差。”

### 少帝正元二年讲尚书业终赐执经者郑冲等各有差〈按前系少帝芳此系少帝髦〉

按《三国志少帝本纪》，正元二年“九月庚子，讲《尚书》，业
终，赐执经亲授者司空郑冲、侍中郑小同等有差。”

### 甘露元年夏四月帝幸太学命诸儒讲尚书

按《三国志魏少帝本纪》，甘露元年夏四月，帝幸太学，
诸儒讲《易》毕，复命讲《尚书》。帝问曰：“‘‘郑元云‘稽古同天’，
言尧同于天也’。王肃云：‘尧顺考古道而行之’。二义不
同，何者为是’？博士庾峻对曰：‘先儒所执，各有乖异，臣
不足以定之。然《洪范》称三人占，从二人之言’”，贾、马及
肃皆以为“‘‘顺考古道’，以《洪范》言之，肃义为长’。帝曰：‘仲
尼言‘唯天为大，唯尧则之’。尧之大美，在乎则天，顺考
古道，非其至也。今发篇开义，以明圣德，而舍其大，更
称其细，岂作者之意邪’？”峻对曰：“臣奉尊师说，未喻大
义，至于折中裁之，圣思次及”，四岳举鲧，帝又问曰：“‘夫
大人者，与天地合其德，与日月合其明，思无不周，明
无不照’。今王肃云‘尧意不能明鲧，是以试用如此。圣
人之明有所未尽邪’？”峻对曰：“‘虽圣人之弘，犹有所未
尽，故禹曰‘知人则哲’，唯帝难之’。然卒能改授圣贤，缉
熙庶绩，亦所以成圣也。”帝曰：“夫有始有卒，其唯圣人。
若不能始，何以为圣？其言唯帝难之，然卒能改授，盖
谓知人圣人所难，非不尽之言也。《经》云：‘知人则哲，能
官人’。若尧疑鲧，试之九年，官人失叙，何得谓之圣哲？”
峻对曰：“臣窃观经传，圣人行事，不能无失，是以尧失
之四凶，周公失之二叔，仲尼失之宰予。”帝曰：“尧之任
鲧，九载无成，汨陈五行，民用昏垫。至于仲尼，失之宰
予，言行之间，轻重不同也。至于周公管、蔡之事，亦《尚
书》所载，皆博士所当通也。”峻对曰：“此皆先贤所疑，非
臣寡见所能究论。”次及有鳏在下，曰“虞舜帝问曰：‘当
尧之时，洪水为害，四凶在朝，宜速登贤圣，济斯民之
时也。舜年在既立，圣德光明，而久不进用，何也’？”峻对
曰：“尧咨嗟求贤，欲逊己位。岳曰：‘否，德忝帝位’。尧复使
岳扬举仄陋，然后荐舜。荐舜之本，实由于尧。此盖圣
人欲尽众心也。”帝曰：“尧既闻舜而不登用，又时忠臣
亦不进达，乃使岳扬仄陋而复荐举，非急于用圣恤
民之谓也。”峻对曰：“非臣愚见所能逮及。”

按《晋书庾峻传》：“峻潜心儒典，属高贵乡公幸太学，问
《尚书》义于峻。峻援引师说，发明经旨，申畅疑滞，对答
详悉，迁秘书丞。”按《郑冲传》：“高贵乡公讲《尚书》，冲执
经亲授，与侍中郑小同俱被赏赐。”